3. การประกอบธุรกิจของแต่ละสายผลิตภัณฑ์

ลักษณะรายได้

รายได้จากนายหน้าและบริการของบริษัทฯ ที่แสดงในงบกำไรขาดทุนของปี 2545, 2544 และ
2543 เท่ากับ 398.91 ล้านบาท 300.38 ล้านบาท และ195.36 ล้านบาท ตามลำดับ
รายได้ดังกล่าวประกอบด้วยรายได้ค่าบริการสุทธิจากการเป็นนายหน้าตัวแทน
และรายได้การผลิตงานโฆษณาและวิจัย ซึ่งแยกตามสัดส่วนได้ดังนี้

โครงสร้างรายได้จากนายหน้าและบริการ

  --------------------------- -------- -------- -------- -------- -------- --------
                              2545              2544              2543     

                              ล้านบาท   %        ล้านบาท   %        ล้านบาท   %

  รายได้จากนายหน้าและบริการสุทธิ   97.35    24.40    77.46    25.05    62.46    31.97

  รายได้จากการผลิตงานโฆษณา      301.56   75.60    231.73   74.95    132.90   68.03

  รวมรายได้                    398.91   100.00   309.19   100.00   195.36   100.00
  --------------------------- -------- -------- -------- -------- -------- --------

โครงสร้างสื่อโฆษณา

(หน่วย : ร้อยละ)

  ------------------- ----------------- ----------------- -----------------
  สื่อโฆษณา             2545              2544              2543

  โทรทัศน์              71.65             67.56             66.83

  วิทยุ                 9.29              13.49             12.07

  สิ่งพิมพ์               15.06             15.80             15.40

  ภาพยนตร์             1.41              0.64              0.82

  เอาท์ดอร์             2.59              2.51              4.88

  รวม                 100.00            100.00            100.00
  ------------------- ----------------- ----------------- -----------------

ลักษณะของลูกค้า

ในปี 2545 ลูกค้าของบริษัทฯ แยกตามโครงสร้างของสินค้าดังนี้

งบโฆษณาแยกตามกลุ่มสินค้า

  ----------------------------------------------------- -----------------
  ประเภทสินค้า                                            %

  - อาหารและเครื่องดื่ม                                     34.64

  - เครื่องใช้ส่วนตัว                                        18.15

  - ผลิตภัณฑ์รถยนต์                                         2.08

  - ผลิตภัณฑ์ของใช้ในครัวเรือน                                12.47

  - อุปกรณ์ก่อสร้าง                                         11.33

  - อื่น ๆ                                                21.33

                                                        100.00
  ----------------------------------------------------- -----------------

สัดส่วนการขายแก่ลูกค้า 10 รายแรกต่อยอดขายรวมในระยะ 3 ปีที่ผ่านมา

ปี 2545 ปี 2544 ปี 2543

72.64% 79.76% 81.69%

สัดส่วนการขายที่จะขายให้ลูกค้ารายใด > 30% 3 ปีติดต่อกัน

- ไม่มี -

ขั้นตอนการปฏิบัติงานในการประกอบธุรกิจ

การดำเนินธุรกิจหรือให้บริการงานด้านโฆษณาจะมีขั้นตอนที่พอสรุปไดัดังนี้

ฝ่ายบริหารงานลูกค้าจะเป็นตัวกลางในการติดต่อและรับงานจากลูกค้า
จากนั้นจึงประสานงานกับฝ่ายความคิดสร้างสรรค์ ฝ่ายสื่อโฆษณา ฝ่ายวิจัย
เพื่อร่วมกันจัดทำแผนงานโฆษณาให้กับสินค้าที่ลูกค้ามอบหมาย
โดยฝ่ายความคิดสร้างสรรค์จะเป็นผู้เสนอแนวความคิดในการทำชิ้นงานโฆษณาให้กับลูกค้า
ส่วนฝ่ายสื่อโฆษณาจะทำหน้าที่ในการวางแผนเลือกสื่อโฆษณาและซื้อเวลาหรือเนื้อที่เพื่อเตรียมลงโฆษณาทางสื่อต่าง
ๆ

เมื่อลูกค้าอนุมัติแผนงานดังกล่าวแล้ว บริษัทฯ ก็จะเริ่มทำการผลิตชิ้นงานโฆษณาซึ่งมีทั้งที่ผลิตเอง
เช่น ชิ้นงานโฆษณาทางวิทยุ หนังสือพิมพ์ นิตยสาร ฯลฯ หรือชิ้นงานที่ต้องจ้างบริษัทฯ ภายนอกผลิต
เช่น ชิ้นงานโฆษณาทางโทรทัศน์ เมื่อชิ้นงานโฆษณาผลิตเสร็จสมบูรณ์แล้ว
ฝ่ายสื่อโฆษณาจะประสานงานต่อในการนำชิ้นงานโฆษณาออกเผยแพร่ผ่านสื่อโฆษณาต่าง ๆ
ตามที่ได้วางแผนและได้รับการอนุมัติจากลูกค้า
พร้อมทั้งตรวจสอบว่าได้ลงโฆษณาตามสื่อที่ได้สั่งซื้อไว้อย่างถูกต้องหรือไม่

ฝ่ายวิจัยจะติดตามและประเมินผลของงานโฆษณา พร้อมวิเคราะห์และรวบรวมข้อมูลต่าง ๆ
ซึ่งถือเป็นงานอีกส่วนหนึ่งที่จะต้องบริการให้กับลูกค้าอย่างต่อเนื่อง

การตลาดและสภาวะการแข่งขัน

นโยบายและลักษณะการตลาดของผลิตภัณฑ์และบริการที่สำคัญ

จากการฟื้นตัวของเศรษฐกิจในปี 2545
ได้ส่งผลให้ธุรกิจอสังหาริมทรัพย์เริ่มฟื้นตัวอย่างเห็นได้ชัดเจน
โครงการบ้านหลายโครงการประสบผลสำเร็จ ทำให้ผู้ประกอบการหันมารื้อฟื้นโครงการกันใหม่
และเริ่มใช้งบโฆษณาประชาสัมพันธ์มากขึ้นกว่าเดิมอย่างเห็นได้ชัด
ประกอบกับการแข่งขันทางการตลาดที่รุนแรงของผู้ประกอบการธุรกิจรถยนต์ มือถือ
และเครื่องดื่มบำรุงกำลัง ได้ส่งผลให้ตลาดโฆษณาเติบโตกว่าปี 2544 ถึง 12.87%

อย่างไรก็ตาม จากสภาวะเศรษฐกิจที่ยังไม่มั่นคง เป็นผลให้การแข่งขันในธุรกิจต่าง ๆ
ยังคงรุนแรงเช่นเดิม การตัดราคายังคงเกิดขึ้นในหลาย ๆ ธุรกิจ รวมทั้งธุรกิจโฆษณาประชาสัมพันธ์
เจ้าของ
สินค้า/บริการมุ่งเน้นที่จะใช้งบประมาณด้านการส่งเสริมทางการตลาดอย่างประหยัดและให้ได้
ประสิทธิภาพมากที่สุด

นโยบายของบริษัทยังคงเน้นหนักในเรื่องคุณภาพของงานที่มุ่งช่วยให้แผนงานทางการตลาดของลูกค้าประสบผลสำเร็จ
โดยเน้นในเรื่องของการใช้งบประมาณอย่างมีประสิทธิภาพและคุ้มค่าที่สุด
บริษัทจะยังคงไม่เน้นในการแข่งขันด้านราคาเพราะเชื่อว่าการใช้กลยุทธ์ดังกล่าวจะส่งผลเสียต่อบริษัทและธุรกิจโฆษณาในระยะยาวอีกด้วย

ลักษณะของลูกค้า

บริษัทมีลูกค้าที่อยู่ในระดับ Top Ten คิดเป็นสัดส่วน 72.64% ของรายได้ทั้งหมด
โดยมีลูกค้ารายใหญ่สุด 2 รายคือ บริษัท สหพัฒนพิบูล จำกัด (มหาชน) และบริษัท ไลอ้อน
(ประเทศไทย) จำกัด ซึ่งมีสัดส่วนประมาณ 31.71% ของรายได้ทั้งหมด
และยังไม่มีลูกค้ารายใดที่มีสัดส่วนเกิน 30% ของรายได้
ดังกล่าว

กลุ่มลูกค้าเป้าหมายได้แก่กลุ่มบริษัทสินค้าอุปโภค บริโภค
ที่ใช้เงินงบประมาณในการโฆษณามากกว่าปีละ 20 ล้านบาท
และไม่เป็นสินค้า/บริการที่ซ้ำซ้อนกับสินค้า/บริการของลูกค้าที่มีอยู่ในปัจจุบัน

ภาวะการแข่งขัน

สภาพการแข่งขันในตลาดโฆษณาในปัจจุบันยังคงเหมือนเดิม กล่าวคือ
ยังคงมีการตัดราคากันโดยเฉพาะอย่างยิ่งในธุรกิจที่ให้บริการด้านการวางแผนสื่อโฆษณาและการซื้อสื่อโฆษณา
สิ่งเหล่านี้ได้ส่งผลกระทบให้เอเยนซี่หลายแห่งต้องปรับตัวเพื่อให้ตนเองเป็น Low Cost Agency
และสามารถแข่งขันในตลาดได้

นอกจากนั้น
การนำเสนองานด้านความคิดสร้างสรรค์และสื่อโฆษณาก็มีแนวโน้มที่จะถูกแยกออกจากกันมากขึ้น ๆ
ดังนั้นความอยู่รอดของบริษัทโฆษณาในปัจจุบันจึงจำเป็นต้องมีผลงานที่ดีมีคุณภาพเป็นที่พอใจของลูกค้า
ราคาประหยัด และสามารถช่วยลูกค้าให้บรรลุแผนการตลาดที่วางไว้ได้

งานที่ยังไม่ได้ส่งมอบ

- ไม่มี -